Source: http://ec.europa.eu/civiljustice/bankruptcy/bankruptcy_eng_mt.htm
Timestamp: 2019-05-26 23:57:56+00:00
Document Index: 831511

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'qorti ', 'qorti\n', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ']

﻿ Kummissjoni Ewropea - Network gudizzjarju ewropew - Falliment - Ingilterra u Wales
Kummissjoni Ewropea > NGE > Falliment > Ingilterra u Wales
L-aħħar aġġornament: 06-10-2006
Falliment - Ingilterra u Wales
1. X’inhuma t-tipi u l-għanijiet differenti tal-proċeduri tal-falliment?
2. X’inhuma l-kondizzjonijiet biex jinfetħu kull tip ta’ proċeduri tal-falliment?
3. X’inhuwa r-rwol tal-parteċipanti diversi f’kull tip ta’ proċeduri?
4. X’inhuma l-effetti tal-ftuħ tal-proċeduri?
5. X’inhuma r-regoli speċifiċi li għandhom x’jaqsmu ma’ xi kategoriji ta’ pretensjonijiet?
6. X’inhuma r-regoli li għandhom x’jaqsmu ma’ atti detrimentali?
7. X’inhuma l-kondizzjonijiet għall-preżentazzjoni u l-ammissjoni tal-pretensjonijiet?
8. X’inhuma r-regoli li għandhom x’jaqsmu mal-proċeduri ta’ l-organizzazzjoni mill-ġdid?
9. X’inhuma r-regoli li għandhom x’jaqsmu mal-proċeduri ta’ l-istralċ?
10. X’inhuma l-kondizzjonijiet biex jingħalqu l-proċeduri?
Il-falliment huwa definit jew bħala li wieħed ma jkollux biżżejjed assi biex iħallas id-dejn kollu, jew bħala li ma jistax iħallas id-dejn meta huwa dovut.
Il-Proċeduri “Qabel il-Falliment”
Il-kumpaniji u l-individwi jistgħu jidħlu fi ftehimiet formali mal-kredituri tagħhom biex dawn jaċċettaw inqas mill-ammont sħiħ li huwa dovut lilhom, u dawn l-arranġamenti jorbtu lill-kredituri kollha li huma notifikati bihom.
Il-kumpaniji u l-individwi jistgħu jidħlu fi ftehimiet informali mal-kredituri tagħhom biex jaċċettaw inqas mill-ammont sħiħ li huwa dovut lilhom, u dawn l-arranġamenti ma jorbtux.
Il-Proċeduri tal-Falliment tal-Kumpaniji
Maħsuba prinċipalment bħala proċedura biex tiġi salvata l-kumpanija jew li jinkiseb riżultat aħjar għall-kredituri milli jista’ jinkiseb fi stralċ. Amministratur għandu jaġixxi fl-interessi tal-kredituri kollha.
Ir-Riċevitur Amministrattiv
Prattikant tal-falliment imqabbad mid-detentur ta’ garanzija ġenerika (floating charge) li tkopri l-assi kollha jew sostanzjalment kollha tal-kumpanija. Garanzija ġenerika hija waħda li ma tagħtix id-detentur tal-garanzija xi dritt immedjat in rem fuq l-assi koperti mill-garanzija. Il-kumpanija tista’ tiddisponi mill-assi koperti mill-garanzija sal-mument li l-garanzija ssir torbot b’mod speċifiku. Il-funzjoni tar-riċevitur amministrattiv hija li jsarraf dawk l-assi fi flus f’isem id-detentur tal-garanzija u huwa primarjament responsabbli biss lid-detentur tal-garanzija ġenerika li jkun ħatru.
Il-Likwidazzjoni (Stralċ)
Din tinvolvi li jissarrfu fi flus u jiġu distribwiti l-assi tal-kumpanija u normalment l-għeluq tan-negozju. Hemm tliet tipi ta’ stralċ:
Obbligatorju – fejn il-qorti tordna l-istralċ fuq applikazzjoni li normalment issir minn kreditur;
Volontarju tal-kredituri – fejn il-kumpanija hija falluta u tiddeċiedi li tiġi stralċjata; u
Volontarju tal-Membri – fejn il-kumpanija hija solventi u tiddeċiedi li tiġi stralċjata.
Il-Proċeduri tal-Falliment Personali
Il-Falliment
Dan jinvolvi li jissarrfu fi flus u jiġu distribwiti l-assi ta’ individwu u normalment l-għeluq ta’ kwalunkwe negozju. Il-persuni jiġu dikjarati falluti mill-qorti wara applikazzjoni ta’ kreditur jew ta’ l-individwu stess.
Il-kumpanija għandha tkun, jew x’aktarx se ssir, mhux kapaċi tħallas id-dejn tagħha, kif definit fl-Artikolu 123 ta’ l-Att dwar il-Falliment [Insolvency Act] ta’ l-1986. Fil-każ ta’ persuna li għandha garanzija ġenerika li tikkwalifika l-unika kondizzjoni hija li l-garanzija tista’ tiġi esegwita.
Dawn li ġejjin jistgħu japplikaw lill-qorti għal ordni ta’ l-amministrazzjoni:
Il-kumpanija;
Id-diretturi;
Kreditur wieħed jew aktar tal-kumpanija;
L-uffiċjal eżekuttiv ewlieni ta’ l-imħallef fil-qorti tal-maġistrati;
Kombinazzjoni ta’ dawn ta’ hawn fuq
Is-superviżur ta’ arranġament volontarju ta’ kumpanija; u
Il-likwidatur tal-kumpanija.
Id-detentur ta’ garanzija ġenerika li tikkwalifika u l-kumpanija jew id-diretturi tagħha jistgħu jaħtru amministratur billi jippreżentaw avviż il-qorti.
Ladarba jinħatar amministratur għandu jagħti avviż dwar il-ħatra f’bosta modi inkluż li jagħmel reklam fil-gazzetta l-aktar xierqa u fil-Gazzetta ta’ Londra (London Gazette) u jibgħat avviż dwar il-ħatra lir-Reġistratur tal-Kumpaniji u lill-kredituri magħrufin kollha.
Il-garanzija ġenerika fuq l-assi tal-kumpanija li għandha l-persuna li taħtar ir-riċevitur trid tkun tista’ tiġi esegwita.
Il-kondizzjonijiet għall-ħatra ta’ riċevitur amministrattiv huma regolati mid-dokumentazzjoni tal-garanzija. Dokument tal-garanzija huwa kwalunkwe dokument li tagħti lill-kreditur garanzija fuq l-assi ta’ kumpanija jew ta’ individwu. Il-garanzija tista’ tkun speċifika, jiġifieri fuq assi speċifikati, jew fil-każ ta’ kumpanija, ġenerika kif inhuwa deskritt fir-risposta għall-mistoqsija 1.
Ladarba jinħatar, ir-riċevitur amministrattiv għandu jagħti avviż dwar il-ħatra f’bosta modi inkluż li jagħmel reklam fil-gazzetta l-aktar xierqa u fil-Gazzetta ta’ Londra [London Gazette] u jibgħat avviż dwar il-ħatra lill-kredituri kollha magħrufin.
Iċ-ċirkostanzi li fihom il-qorti tista’ tillikwida kumpanija jinsabu fl-Artikolu 122 ta’ l-Att dwar il-Falliment [Insolvency Act] ta’ l-1986 u ll-parti l-kbira tal-kumpaniji li jiġu stralċjati ma jkunux jistgħu jħallsu d-dejn tagħhom kif definit fl-Artikolu 123 ta’ dak l-Att.
Kopja ta’ l-ordni tal-qorti għandha tintbagħat lir-Reġistratur tal-Kumpaniji u l-ħruġ ta’ dik l-ordni hija reklamata f’gazzetta xierqa u fil-Gazzetta ta’ Londra [London Gazette].
Fejn prattikant ta’ l-insolvenza jinħatar bħala likwidatur minflok ir-Riċevitur Uffiċjali, kopja taċ-ċertifikat tal-ħatra għandha tiġi ppreżentata fil-qorti. Ladarba jinħatar, il-likwidatur għandu jagħti avviż dwar il-ħatra f’bosta modi skond il-metodu tal-ħatra, inkluż li jagħmel reklam fil-gazzetta l-aktar xierqa u fil-Gazzetta ta’ Londra [London Gazette] u jibgħat avviż dwar il-ħatra lir-Reġistratur tal-Kumpaniji u lill-kredituri kollha magħrufin.
Volontarja
Iċ-ċirkostanzi meta kumpanija tista’ tkun stralċjata volontarjament jinsabu fl-Artikolu 84 ta’ l-Att dwar il-Falliment [Insolvency Act] ta’ l-1986.
Tal-Kredituri
Għal-likwidazzjoni volontarja tal-kredituri il-kumpanija tiddeċiedi permezz ta’ riżoluzzjoni straordinarja li ma tistax tkompli n-negozju tagħha minħabba d-dejn tagħha u li huwa rakkomandabbli li tkun likwidata.
Fi żmien 14-il jum mir-riżoluzzjoni l-kumpanija għandha tippubblika d-dettalji b’reklam fil-Gazzetta ta’ Londra [London Gazette].
Il-kumpanija għandha ssejjaħ laqgħa tal-kredituri li għandha ssir fi żmien 14-il jum mid-data tar-riżoluzzjoni biex titqies il-ħatra ta’ likwidatur.
Ladarba jinħatar il-likwidatur għandu jagħti avviż dwar il-ħatra billi jagħmel reklam fil-gazzetta l-aktar xierqa u fil-Gazzetta ta’ Londra [London Gazette] u jibgħat avviż dwar il-ħatra lir-Reġistratur tal-Kumpaniji.
Id-differenza bejn likwidazzjoni volontarja tal-kredituri u dik tal-membri hija li fil-likwidazzjoni volontarja tal-membri l-kumpanija trid tkun solventi.
Fi żmien 14-il jum mir-riżoluzzjoni l-kumpanija għandha tippubblika d-dettalji billi tagħmel reklam fil-Gazzetta ta’ Londra [London Gazette].
Ladarba jinħatar il-likwidatur għandu jagħti avviż dwar il-ħatra f’bosta modi inkluż li jagħmel reklam fil-gazzetta l-aktar xierqa u fil-Gazzetta ta’ Londra [London Gazette], u jibgħat avviż dwar il-ħatra lir-Reġistratur tal-Kumpaniji.
Il-Qorti tista’ tiddikjara individwu fallut jekk dik il-persuna ma tistax tħallas id-dejn tagħha.
L-avviż ta’ l-ordni tal-falliment jintbagħat lir-Reġistru ta’ l-Atti u huwa reklamat fil-gazzetta l-aktar xierqa u fil-Gazzetta ta’ Londra [London Gazette].
Fejn jinħatar prattikant tal-falliment bħala trustee minflok ir-Riċevitur Uffiċjali, kopja taċ-ċertifikat tal-ħatra għandha tiġi ppreżentata fil-qorti. Ladarba jinħatar, it-trustee għandu jagħti avviż dwar il-ħatra f’bosta modi, skond il-metodu tal-ħatra, inkluż li jagħmel reklam fil-gazzetta l-aktar xierqa u jibgħat avviż dwar il-ħatra lill-kredituri kollha magħrufin.
Ir-rwol u l-funzjoni tal-Qorti jiddependu fuq it-tip ta’ proċeduri:
Din hija proċedura bbażata fil-qorti fejn l-amministratur huwa uffiċjal tal-qorti u jista’ jitlob istruzzjonijiet mill-qorti. L-azzjonijiet ta’ l-amministratur jistgħu jkunu eżaminati bir-reqqa mill-Qorti u l-kredituri jistgħu japplikaw lill-Qorti jekk jemmnu li l-amministratur qiegħed jaġixxi, jew bi ħsiebu jaġixxi b’mod mhux ġust ta’ preġudizzju għall-interessi tal-kredituri.
Dan mhuwiex proċess ibbażat fil-qorti.
Din hija proċedura bbażata fil-qorti fejn kumpanija titqiegħed fi stralċ obbligatorju b’ordni tal-qorti. Il-likwidatur jista’ jitlob istruzzjonijiet mill-qorti
Din mhijiex proċedura bbażata fil-qorti, iżda jistgħu jsiru applikazzjonijiet lill-qorti sabiex il-likwidatur ikun sostitwit jew fejn hemm kwistjonijiet li qajmu tilwim.
Din hija proċedura bbażata fil-qorti fejn individwu jkun fallut permezz ta’ ordni tal- qorti. It-trustee jista’ jitlob istruzzjonijiet mill-qorti.
Il-Prattikanti tal-Falliment
Sabiex jaġixxi bħala detentur ta’ pożizzjoni fi kwalunkwe proċedura tal-falliment, individwu għandu jkun prattikant tal-falliment awtorizzat mis-Segretarju ta’ l-Istat jew minn wieħed minn seba’ Korpijiet Professjonali Magħrufin.
Is-setgħat tad-detentur tal-pożizzjoni f’amministrazzjonijiet, fi stralċ, u fil-fallimenti huma stabbiliti fl-l-Att dwar il-Falliment [Insolvency Act] ta’ l-1986; barra minn dan il-prattikanti tal-falliment għandhom jaġixxu skond l-aħjar prattika u l-linji ta’ gwida etiċi.
Is-setgħat tar-riċevitur amministrattiv huma primarjament stabbiliti fid-dokumenti rilevanti tal-garanzija.
Fl-amministrazzjonijiet, fl-istralċji u fil-fallimenti għandhom jitqiesu l-interessi tal-kredituri kollha. F’każ ta’ riċevituri amministrattivi, id-dmir ta’ l-inkarigat huwa primarjament li jaġixxi fl-interess tad-detentur tal-garanzija li ħatru.
Fil-forom kollha ta’ proċeduri ta’ falliment, id-diretturi għandhom dmir skond il-liġi li jikkooperaw ma’ u jagħtu informazzjoni lill-inkarigat rilevanti u, fil-likwidazzjonijiet obbligatorji, lir-riċevitur uffiċjali.
Il-fallut għandu dmir skond il-liġi li jikkoopera ma’ u jagħti informazzjoni lir-riċevitur uffiċjali u lit-trustee.
L-Appelli
L-appelli fil-proċeduri tal-fallimenti huma koperti fir-Regoli 7.47 sa 7.50 tar-Regoli dwar il-Falliment (Insolvency Rules) ta’ l-1986. Għalkemm ir-Regola 7.47 tirreferi għall-istralċ, il-qrati sostnew li r-regoli tkopri wkoll l-amministrazzjonijiet.
L-assi huma kwalunkwe ħaġa li hija l-proprjetà tal-kumpanija jew tad-debitur li tista’ tintuża biex jitħallas id-dejn tagħhom.
Il-Falliment tal-Kumpaniji
Il-kumpanija tibqa’ proprjetarja ta’ l-assi wara li tibda l-proċedura tal-falliment.
Il-Falliment Personali
Il-proprjetà ta’ l-assi tal-persuna falluta hija awtomatikament trasferita lit-trustee.
Il-Pretensjonijiet
Il-kategoriji ta’ pretensjonijiet li jista’ jkollu kreditur huma kif ġej:
Garantita, jew b’garanzija speċifika jew b’waħda ġenerika (fil-kumpaniji);
Preferenzjali, mill-15 ta’ Settembru 2003 dawn għandhom x’jaqsmu l-aktar ma flus dovuti lill-impjegati, u
Mingħajr garanzija.
Moratorju eċċ.
Meta kumpanija tidħol, jew tipproponi li tidħol, taħt amministrazzjoni, jiġi fis-seħħ moratorju li, fost effetti oħrajn, iċaħħad lill-kredituri milli jieħdu azzjoni kontra l-kumpanija.
Meta ssir ordni ta’ stralċ kontra kumpanija ebda azzjoni jew proċedura ma tista’ titkompla jew tinbeda kontra l-kumpanija jew l-assi tagħha jekk mhux bil-permess tal-High Court.
Meta tkun ingħatat ordni tal-falliment jew tkun ġiet ippreżentata petizzjoni, il-qorti tista’ twaqqaf kull azzjoni legali kontra dak l-individwu.
L-Artikoli 21 u 22 tar-Regolament tal-Kunsill (KE) Nru 1346/2000
Fl-Ingilterra u Wales ebda leġiżlazzjoni speċifika ma ġiet promulgata sabiex tipprovdi għal dawn l-Artikoli. Iżda, fejn likwidatur jagħmel dawn it-talbiet għandhom jiġu segwiti l-proċeduri ordinarji ta’ l-Att dwar il-Falliment [Insolvency Act] ta’ l-1986 u għandhom jiġu mħarsa r-Regoli dwar il-Falliment [Insolvency Rules].
Id-Drittijiet in Rem
Dawk li għandhom garanzija speċifika fuq l-assi ta’ kumpanija jew individwu għandhom id-dritt għal kwalunkwe dħul minn dawk l-assi qabel il-kredituri l-oħrajn.
Tpaċija
Il-leġiżlazzjoni dwar il-falliment titkellem dwar it-tpaċija fejn hemm negozjati reċiproċi bejn terzi u kumpanija jew individwu qabel l-amministrazzjoni, il-likwidazzjoni jew il-falliment.
Ir-Riżerva tat-Titolu
Il-kredituri li fornew prodotti taħt kuntratt bi klawżola tar-riżerva tat-titolu għandhom id-dritt, f’xi ċirkustanzi, jieħdu lura l-prodotti tagħhom mingħand il-persuna inkarigata mil-falliment.
Il-kuntratti ta’ l-impjieg
L-effett tal-proċeduri tal-falliment fuq l-impjegati jiddependi fuq it-tip ta’ proċedura. Pereżempju, fl-amministrazzjonijiet u fejn tqabbad riċevitur amministrattiv, l-inkarigat għandu 14-il jum biex jiddeċiedi jżommx l-impjegati kollha jew uħud minnhom. B’kuntrast f’likwidazzjoni obbligatorja il-kuntratti ta’ l-impjegati huma awtomatikament terminati meta l-qorti tagħmel l-ordni.
Id-djun dovuti lil impjegati huma preferenzjali u mħallsa bi priorità għal dawk li għandhom garanziji ġeneriċi u kredituri ordinarji mingħajr garanzija.
Il-Priorità tal-Kredituri
Normalment il-kredituri huma mħallsa f’din il-priorità:
Id-detenturi ta’ garanzija speċifika;
Il-kredituri preferenzjali, li mill-15 ta’ Settembru 2003 għandhom x’jaqsmu l-aktar ma’ flus li huma dovuti lill-impjegati;
Id-detenturi ta’ garanzija ġenerika; u
Il-kredituri mingħajr garanzija.
Hemm għadd ta’ dispożizzjonijiet li jgħoddu għall-amministrazzjonijiet, għal-likwidazzjonijiet u għall-fallimenti li permezz tagħhom l-inkarigat jista’ japplika lill-qorti biex flus jintraddu lura għall-benefiċċju tal-kredituri. Id-dispożizzjonijiet ewlenin huma:
Transazzjonijiet taħt il-valur reali
L-Amministrazzjonijiet u l-Likwidazzjonijiet
Jekk l-inkarigat għandu l-provi li kwalunkwe ass tal-kumpanija kien trasferit mingħajr ħlas jew bi prezz li kien b’mod sinjifikanti inqas mill-valur tiegħu, tista’ ssir applikazzjoni lill-qorti għal ordni biex tiġi restawrata l-pożizzjoni li kienet tkun fis-seħħ kieku t-trasferiment ma seħħx.
Biex jaqa’ taħt din id-dispożizzjoni t-trasferiment għandu ujkun seħħ ħames snin qabel l-kumpanija bdiet tiġi stralċjata jew ingħatatilha l-ordni ta’ amministrazzjoni jekk t-trasferiment sar lil persuna assoċjata, jew fi żmien sentejn minn dik id-data jekk sar lil xi persuna oħra .
It-trasferimenti fil-perjodu interim bejn il-preżentazzjoni tad-dokumenti fil-qorti u d-dħul tal-kumpanija fl-amministrazzjoni jew l-istralċ tagħha ukoll jinqabdu b’din id-dispożizzjoni.
Jekk l-inkarigat għandu l-provi li kwalunkwe ass tal-kumpanija kien trasferit f’dawn iċ-ċirkostanzi: mingħajr ħlas, bi prezz li kien b’mod sinjifikanti inqas mill-valur tiegħu jew minħabba żwieġ, tista’ allura ssir applikazzjoni lill-qorti għal ordni biex tiġi restawrata l-pożizzjoni li kienet tkun fis-seħħ kieku t-tranżazzjoni in kwistjoni ma saritx.
Biex taqa’ taħt din id-dispożizzjoni t-tranżazzjoni għandha tkun seħħet fi żmien ħames snin mid-data tat-talba li fuqha saret l-ordni tal-falliment.
Il-Preferenzi
Jekk l-inkarigat għandu l-provi li xi terz, xi kreditur jew xi garantur ta’ xi dejn, tqiegħed f’pożizzjoni aħjar milli kien ikun il-każ kieku ma seħħitx it-tranżazzjoni, allura tista’ ssir applikazzjoni lill-qorti għal ordni biex tiġi restawrata l-pożizzjoni li kienet tkun fis-seħħ kieku l-kumpanija ma ngħatatx dik il-preferenza.
Biex taqa’ taħt din id-dispożizzjoni il-preferenza għandha tkun seħħet, fil-każ ta’ persuna konnessa, fi żmien sentejn mid-data rilevanti, li hija l-bidu tal-likwidazzjoni jew id-data li ġiet preżentata talba dwar l-amministrazzjoni, jew avviż dwar l-intenzjoni tal-ħatra, fil-qorti; jew jekk ma ġie ppreżentat ebda avviż dwar l-intenzjoni tal-ħatra, id-data meta l-kumpanija daħlet fl-amministrazzjoni. Fi kwalunkwe każ ieħor il-perjodu rilevanti huwa ta’ sitt xhur.
It-tranżazzjonijiet fil-perjodu interim bejn il-preżentazzjoni tad-dokumenti fil-High Court u d-dħul tal-kumpanija fl-amministrazzjoni jew l-istralċ tagħha ukoll jaqgħu taħt din id-dispożizzjoni.
Jekk it-trustee għandu l-provi li xi terz, xi kreditur jew xi garantur ta’ xi dejn, tqiegħed f’pożizzjoni aħjar milli kien ikun il-każ kieku ma seħħitx it-tranżazzjoni, allura tista’ ssir applikazzjoni lill-High Court għal ordni biex tiġi restawrata l-pożizzjoni li kienet tkun fis-seħħ kieku l-individwu ma ngħatax dik il-preferenza.
Biex taqa’ taħt din id-dispożizzjoni il-preferenza għandha tkun seħħet, fil-każ ta’ persuna assoċjata, fi żmien sentejn mid-data tat-talba li fuqha saret l-ordni tal-falliment. Fi kwalunkwe każ ieħor il-perjodu rilevanti huwa ta’ sitt xhur.
L-inkarigati kollha tal-fallimenti huma meħtieġa jipprovdu tagħrif lill-kredituri mingħajr garanzija; id-dettalji tad-dmirijiet tagħhom tar-rapportar huma stabbiliti fl-Att dwar il-Falliment [Insolvency Act] ta’ l-1986 u fir-Regoli dwar il-Falliment [Insolvency Rules] ta’ l-1986.
Ma jsirux distribuzzjonijiet lill-kredituri mingħajr garanzija fejn huwa mqabbad riċevitur amministrattiv u għalhekk ma hemm ebda regoli dwar il-prova tal-pretensjonijiet tagħhom.
Fl-proċeduri kollha l-oħrajn tal-falliment, tal-kumpaniji u individwali, hemm regoli li huma ġeneralment simili biex it-talbiet jiġu ppreżentati lill-inkarigat. Id-dispożizzjonijiet rilevanti jinsabu fir-Regoli dwar il-Falliment [Insolvency Rules] ta’ l-1986. Ir-regoli jistabbilixxu wkoll id-dispożizzjonijiet dwar l-ammissjoni ta’ dawk il-pretensjonijiet mill-inkarigat.
Fil-klassijiet tal-kredituri preferenzjali u dawk mingħajr garanzija, il-kredituri kollha għandhom pożizzjoni ndaqs fil-klassi tagħhom u jieħdu sehem mill-assi disponibbli skond l-ammont li għandhom jieħdu.
Jekk kumpanija għandha aktar minn kreditur wieħed garantit minn garanzija ġenerika, jitħallsu skond l-ordni tal-priorità, li hija determinata mid-data meta nħalqet il-garanzija jew fl-ordni stabbilita fi ftehim dwar il-priorità.
Il-Kumpaniji
Il-kumpaniji vijabbli li jidħlu f’diffikultajiet finanzjarji jistgħu jfittxu salvataġġ permezz ta’ l-amministrazzjoni jew arranġament volontarju tal-kumpanija (“CVA” -company voluntary arrangement). Ħafna salvataġġi ta’ kumpaniji li jsiru permezz ta’ amministrazzjoni jsiru permezz ta CVA. Sabiex tinkiseb CVA għall-inqas 75% tal-kredituri għandhom japprovaw il-proposti li jagħmlu d-diretturi, jew jekk il-kumpanija tinsab f’amministrazzjoni, l-amministratur. Ladarba approvat, l-arranġament jorbot lill-kredituri kollha li rċevew avviż dwar il-proposti.
Id-dispożizzjonijiet dwar CVAs u l-amministrazzjonijiet jinsabu fit-Taqsimiet I u II ta’ l-Att dwar il-Falliment [Insolvency Act] ta’ l-1986 u fit-Taqsimiet 1 u 2 tar-Regoli dwar il-Falliment [Insolvency Rules] ta’ l-1986, rispettivament.
L-individwi li huma f’diffikoltajiet finanzjarji jistgħu jevitaw il-falliment billi jidħlu f’arranġament volontarju individwali (“IVA” - individual voluntary arrangement). Sabiex jinkiseb IVA għall-inqas 75% tal-kredituri għandhom japprovaw il-proposti li jagħmel id-debitur. Ladarba approvat, l-arranġament jorbot lill-kredituri kollha li rċevew avviż dwar il-proposti.
Id-dispożizzjonijiet dwar IVAs jinsabu fit-Taqsima VIII ta’ l-Att dwar il-Falliment [Insolvency Act] ta’ l-1986 u fit-Taqsima 5 tar-Regoli dwar il-Falliment [Insolvency Rules] ta’ l-1986.
Id-dispożizzjonijiet li għandhom x’jaqsmu mal-proċeduri ta’ l-istralċ jinsabu fit-Taqsima IV ta’ l-Att dwar il-Falliment [Insolvency Act] ta’ l-1986 u fit-Taqsima 4 tar-Regoli dwar il-Falliment [Insolvency Rules] ta’ l-1986. Id-dispożizzjoni li tagħti lil-likwidatur is-setgħa li jbiegħ l-assi tal-kumpanija qiegħda fil-paragrafu 6 ta’ l-iskeda 4 ta’ l-Att dwar il-Falliment [Insolvency Act] ta’ l-1986. Id-dispożizzjonijiet li għandhom x’jaqsmu mad-distribuzzjonijiet lill-kredituri huma stabbiliti fil-kapitolu 14 tat-Taqsima 4 u fit-Taqsima 11 tar-Regoli dwar il-Falliment [Insolvency Rules] ta’ l-1986.
Id-dispożizzjonijiet li għandhom x’jaqsmu mat-tmiem ta’ l-amministrazzjonijiet, tal-likwidazzjonijiet u tal-fallimenti jinsabu fl-Att dwar il-Falliment [Insolvency Act] u fir-Regoli dwar il-Falliment [Insolvency Rules] ta’ l-1986.
Il-kondizzjonijiet li għandhom x’jaqsmu mat-tmiem ta’ l-inkarigu tar-riċevitur amministrattiv ikunu regolati mid-dokumenti tal-garanzija.
L-istigma tal-falliment
L-Att dwar l-Intrapriża (Enterprise Act) 2002 jipprova jnaqqas l-istigma tal-falliment u jħeġġeġ is-salvataġġ.
Il-Gvern jagħraf li l-falliment finanzjarju mhuwiex awtomatikament it-tort tad-debitur. L-għan ta’ l-Att huwa li jiżgura li kull fallut jiġi meqjus fuq il-mertu tiegħu u li jitbiegħed mill-istrateġija fejn kulħadd huwa ttrattat bl-istess mod. Il-perjodu tal-falliment tnaqqas minn tipikament tliet snin sa massimu ta’ sena. Biex dan ikun bilanċjat, ġie introdott reġim ġdid ta’ Restrizzjonijiet dwar il-Fallimenti li b’riżultat tiegħu dawk l-individwi li huma ħatja jew negliġenti jkunu soġġetti għal restrizzjonijiet dwar il-fallimenti għal żmien bejn sentejn u ħmistax-il sena. Dawn id-dispożizzjonijiet jidħlu fis-seħħ fl-1 ta’ April 2004.
Fil-kumpaniji l-Att dwar l-Intrapriża għamel tibdiliet fil-proċess ta’ l-amministrazzjoni sabiex ikun aktar mgħaġġel, aktar ekwu u ffokat fuq is-salvataġġ. L-għan huwa li l-kumpaniji aktar vijabbli jiġu nkoraġġiti jfittxu l-għajnuna f’punt aktar bikri meta aktar hemm possibbiltà li jkunu salvati minflok stralċjati. Dawn id-dispożizzjonijiet daħlu fis-seħħ fil-15 ta’ Settembru 2003.
Hemm penali ċivili u kriminali li jistgħu jiġu imposti fuq id-diretturi li jabbużaw mill-privileġġ tar-responsabbiltà limitata
Fejn kumpanija tidħol f’amministrazzjoni jew hemm riċevitur amministrattiv jew tibda l-likwidazzjoni, jekk direttur aġixxa b’mod li jagħmlu mhux xieraq biex ikun direttur, jista’ jkun skwalifikat milli jaġixxi bħala direttur jew ikun involut fl-amministrazzjoni ta’ kumpanija għal żmien bejn sentejn u ħmistax-il sena.
Fil-likwidazzjonijiet il-qorti tista’ wkoll tordna lil direttur jikkontribwixxi lejn l-assi tal-kumpanija jekk il-Qorti hija sodisfatta li d-direttur ġiegħel lill-kumpanija tkompli tmexxi n-negozju bi preġudizzju għall-kredituri wara li kien jaf/kienet taf li l-kumpanija kienet falluta.
Hemm għadd ta’ offiżi speċifiċi stipulati fl-Att dwar il-Falliment [Insolvency Act] ta’ l-1986 għall-kumpaniji fil-likwidazzjoni li għalihom direttur jista’ jiġi mħarrek. Huwa wkoll possibbli li d-diretturi jiġu mħarrka għal offiżi taħt il-liġi tal-kumpaniji u kwalunkwe kwistjoni oħra kriminali li tista’ tiġi pprovata, per eżempju offiżi taħt il-Liġi dwar is-Serq (Theft Act).
Il-Paġna ta’ l-Internet dwar il-Falliment
« Falliment - Informazzjoni Ġenerali | Renju Unit - Informazzjoni Ġenerali »